Forbrukerrådet vil ha bedre merking av frossent kjøtt
Det er i dag opp til kjøttindustrien selv å vurdere kvaliteten og maksimumsalderen på kjøttvarene. Frossent kjøtt som selges i butikkene kan være to år gammelt, skriver Nationen. Forbrukerrådet mener blant annet at kjøtt skal fryses ned så raskt som mulig med en temperatur på minus 18 grader eller lavere.- Dagens regler er for dårlige. Det gjelder også informasjon om kjøtt som har vært tinet opp, og hvor gammelt det er, sier direktør for mat og handel i Forbrukerrådet, Gunstein Instefjord. Han har den pågående rettssaken som involverer Rema 1000 og Norsk Kylling i mente. Noen av kyllingene som ble solgt blant annet på Rema, var over fem år gamle. I Norge skal det være mest vanlig med en maksimumsalder på frossent kjøtt på 18 måneder, men enkelte kjøttprodukter omsettes også opptil to år etter at de ble frosset ned.Mattilsynet er enig i at temperatur og hygiene er viktige elementer i vurderingen av holdbarheten på et produkt. - Holdbarheten vil variere mye. Om en vare er frosset ned på minus 30 grader vil den ha lengre holdbarhet enn om kjøttet er frosset ned på minus 20 grader. I tillegg til bakterieinnholdet må bedriftene også vurdere elementer som lukt og smak, sier seksjonssjef ved Mattilsynet, Randi Edvardsen.
Forbrukerrådet ber om strengere regler for hvor lenge frossent kjøtt kan lagres.